जयपुर। जेएलएन मार्ग पर वर्ल्ड ट्रेड पार्क के आसपास का शांत इलाका, सुगम यातायात। शनिवार सुबह 10.35 बजे ऑफिस और मॉल्स के खुलने की तैयारी। एकाएक बम धमाके की आवाज, चीख-पुकार और अलर्ट। ज्योंही वल्र्ड ट्रेड पार्क में डर्टी बम फटने की सूचना फैली हर कोई सकते में।
जो जहां था, वहीं थम गया। तुरंत कंट्रोल रूम अलर्ट के बाद प्रशासनिक अमले में मौके पर आर्मी और सिविल डिफेंस के जवान पहुंच गए। हताहतों को जयपुरिया व एसएमएस अस्पताल पहुंचाने का सिलसिला शुरू हो गया। लोगों की भीड़ को दूर करने के लिए स्मोक कैंडल बम दागे गए।
इसी बीच सुबह 10.45 बजे गौरव टावर में भी बम ब्लास्ट की सूचना मिली तो टीम ने उधर रुख किया और हताहतों को निकालने का काम शुरू कर दिया। करीब डेढ़ घंटे बाद पता चला कि राष्ट्रीय आपदा प्रबंधन प्राधिकरण व जिला आपदा प्रबंधन प्राधिकरण की ओर से मॉक ड्रिल की जा रही है।
इसके बाद 11.45 बजे लोगों ने राहत की सांस ली। इस बीच लोग एक-दूसरे को मोबाइल पर घटना की जानकारी देने लगे। इससे पूरे शहर में अफरातफरी का माहौल हो गया। मई 2008 में बम धमाके का दंश झेल चुके जयपुर में हर कोई देर शाम तक एक-दूसरे का हालचाल ही ले रहा था।
पांच प्रमुख कमियां, जिनसे व्यवस्था पर उठे सवाल
देरी से पहुंची सीएमएचओ टीम, एंबुलेंस और ईआरटी
आपदा प्रबंधन व प्राधिकरण की टीम करीब आधा घंटे देरी से पहुंची। इस दौरान नागरिक सुरक्षा व मिल्रिटी के जवान हताहतों को लेकर इधर-उधर घूमते रहे। वे सीएमएचओ की टीम व एंबुलेंस का इंतजार करते रहे
नजर आई स्वयंसेवकों के प्रशिक्षण की कमी
ज्योंही फायर ब्रिगेड की टीम पहुंची। स्वयंसेवक उसके पाइप को संभालने में असमर्थ नजर आए। विभाग के अनुसार बुजुर्ग व नए स्वयंसेवकों को यहां सिखाने की दृष्टि से भी लाया गया था।
जाम नहीं हुए मोबाइल नेटवर्क, शहर में फैली बम की अफवाह
घटनाक्रम के दौरान जैमर भी जाम नहीं किए गए, ताकि मोबाइल नेटवर्क जाम हो जाए। इस दौरान लगातार फोन की घंटियां बज रहीं थीं। लोग एक-दूसरे को सूचनाएं दे रहे थे। कुछ ही देर में पूरे शहर में दो जगहों पर बम धमाके की अफवाह फैल गई।
डब्ल्यूटीपी में इमरजेंसी अलार्म और जीटी में फायर स्प्रिंकलर ही नहीं
प्रशासनिक लचरता के साथ ही दोनों मॉल्स में भी खामियां नजर आईं। इनमें वल्र्ड ट्रेड पार्क में इमरजेंसी अलार्म सिस्टम नहीं था। स्वयंसेवकों ने जब यहां फायर स्प्रिंकलर सिस्टम को खोलने का प्रयास किया, तो वह खुला ही नहीं। बाद में कांच तोड़कर पाइप निकाला गया। दूसरी ओर गौरव टावर में तो फायर स्प्रिंकलर सिस्टम ही नहीं था। वहां हौद से ही पानी की व्यवस्था की गई।
भीड़ नियंत्रण में भी लापरवाही
धमाकों की सूचना के बाद भीड़ कंट्रोल में भी स्वयंसेवक और प्रशासन फेल रहा। आसपास के लोग भी तमाशा देखने के लिए जुटे रहे। हालांकि इस पूरे घटनाक्रम के दौरान यातायात डायवर्ट कर दिया गया था। इस दौरान मालवीय नगर व जवाहर सर्किल से जेएलएन मार्ग आने वालों को वाया टोंक रोड निकाला गया।
hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva